มันนี่ทูเดย์
เร่งรัดเบิกจ่ายงบลงทุน
27 มี.ค. 2556

เร่งรัดเบิกจ่ายงบลงทุน
ที่ประชุมคณะรัฐมนตรี (ครม.) มีมติเห็นชอบมาตรการเร่งรัดการเบิกจ่ายงบประมาณปี 2556 และเห็นชอบการขยายระยะเวลาก่อหนี้รายจ่ายเงินลงทุนของส่วนราชการปีงบประมาณ 2556 ให้แล้วเสร็จภายในวันที่ 15 พ.ค.นี้ จากเดิมที่กำหนดให้ก่อหนี้รายจ่ายลงทุนให้แล้วเสร็จในเดือน มี.ค. 2556 
นายภักดีหาญส์ หิมะทองคำ รองโฆษกประจำสำนักนายกรัฐมนตรี กล่าวว่า ในเดือน มี.ค. คาดว่าส่วนราชการจะก่อหนี้รายจ่ายลงทุนได้ 66.86% คิดเป็นเงิน 2.67 แสนล้านบาท จากวงเงินรายจ่ายลงทุน 3.99 แสนล้านบาท หากขยายเวลาให้ก่อหนี้ถึงวันที่ 15 พ.ค. จะก่อหนี้เพิ่มขึ้นอีก 7.24 หมื่นล้านบาท รวมเป็น 3.39 แสนล้านบาท หรือ 85% ของงบลงทุน 
กรุงไทยคว้า 5 รางวัลตราสารหนี้
ธนาคารกรุงไทยรับ 5 รางวัลตราสารหนี้ยอดเยี่ยม ได้แก่ รางวัล Best Ministry of Finance’s Counterparty รางวัล Deal of the Year รางวัล Most Creative Issue รางวัล Best Dealer Development และประกาศนียบัตร Recognition for Primary Contributor สะท้อนความเป็นสถาบันการเงินที่มีความมุ่งมั่นและทุ่มเทในการผลักดันให้ตราสารหนี้เติบโต
นางกิตติยา โตธนะเกษม รองกรรมการผู้จัดการใหญ่อาวุโส สายงานบริหารการเงิน ธนาคารกรุงไทย เปิดเผยว่า ปี 2554 ธนาคารได้รับรางวัล Best Bond Awards 2011 จำนวน 2 รางวัล ได้แก่ รางวัล Most Creative Issue และรางวัล Deal of the Year ปี 2555 ได้รับรางวัล Best Bond Awards 2012 จำนวน 5 รางวัล 
พร้อมรับบริหารหนี้แบงก์รัฐ
นายชูเกียรติ จิตติไมตรีสกุล กรรมการผู้จัดการ บริษัทบริหารสินทรัพย์สุขุมวิท (บบส.) เปิดเผยว่า ปีนี้ตั้งเป้าหมายหารายได้จากการบริหารหนี้เสีย 1.6 หมื่นล้านบาท โดยเป็นรายได้จากการบริหารหนี้เสีย 1.24 หมื่นล้านบาท และการขายสินทรัพย์รอการขาย 3,520 ล้านบาท 
สำหรับแผนธุรกิจนั้น บบส.มีแผนที่จะซื้อหนี้เสียจากกรมบังคับคดี 1,000 ล้านบาท 
ขณะเดียวกันอยู่ระหว่างการหารือกับกระทรวงการคลังเพื่อเข้าไปบริหารจัดการหนี้เสีย หรือรับซื้อหนี้เสียของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และธนาคารอิสลามแห่งประเทศไทย (ไอแบงก์) ที่คาดว่ามีหนี้เสียรวม 6 หมื่นล้านบาท